L'article 34 de la Llei 13/2008, de 5 de novembre, de la presidència de la Generalitat i del Govern, estableix que el Consell Tècnic del Govern és un òrgan col·legiat de suport al Govern i que s'han de regular per decret la presidència, la composició, les atribucions i el funcionament d'aquest òrgan, respectant el que disposen els articles 14 i 15 de la mateixa Llei, i que, en tot cas, els secretaris generals de cada departament són membres nats d'aquest òrgan.
L'article 14.3, lletra b), de la Llei 13/2008, de 5 de novembre, estableix com una de les funcions del conseller primer o consellera primera, en cas de ser nomenat, la de convocar i presidir el Consell Tècnic del Govern.
La lletra e) del mateix article atribueix també al conseller primer o consellera primera la funció de rebre informació de la Secretaria del Govern sobre els projectes de decret elaborats pels departaments abans que no siguin incorporats a l'ordre del dia del Consell Tècnic.
D'acord amb l'article 15.1 de la mateixa Llei, el president o presidenta de la Generalitat, si no ha nomenat cap conseller primer o consellera primera, pot designar un vicepresident o vicepresidenta del Govern, al qual corresponen, segons determina l'article 15.3, les funcions, entre d'altres, que les lletres b) i e) de l'article 14.3 atribueixen al conseller primer o consellera primera.
El Consell Tècnic es regeix fins ara pel reglament aprovat pel Decret 128/2005, de 21 de juny, el qual ha estat modificat en diverses ocasions, per tal d'adaptar-ne l'estructura i el funcionament a les diferents modificacions de l'organització de l'Administració de la Generalitat.
Els canvis en la regulació legal d'aquest òrgan de suport al Govern, i també la conveniència de revisar determinats aspectes de les normes de funcionament vigents, aconsellen aprovar un nou reglament.
El Decret entra en vigor l'endemà de la seva publicació al Diari Oficial de la Generalitat de Catalunya, tenint en compte el seu caràcter estrictament organitzatiu.
Aquest Decret es dicta a l'empara de la competència exclusiva de la Generalitat sobre la determinació de l'estructura i la regulació dels òrgans de la seva Administració, assumida en virtut de l'article 150 de l'Estatut d'autonomia.
Per tot això, d'acord amb el dictamen de la Comissió Jurídica Assessora, i d'acord amb el Govern,
1.1 El Consell Tècnic del Govern és l'òrgan col·legiat de suport al Govern.
1.2 Corresponen al Consell Tècnic l'anàlisi i l'estudi dels assumptes que s'han de sotmetre a l'aprovació o a la consideració del Govern, en els termes establerts en aquest Reglament, i les altres funcions que li atribueix aquest Reglament.
2.1 El Consell Tècnic està presidit pel conseller primer o consellera primera, si ha estat nomenat, o, altrament, pel vicepresident o vicepresidenta del Govern.
2.2 En el supòsit que no s'hagi nomenat cap dels dos càrrecs anteriors, presideix el Consell Tècnic la persona titular de la Secretaria del Govern.
2.3 La secretaria del Consell Tècnic correspon a la persona titular de la Secretaria del Govern, o bé a la persona que aquesta designi entre els membres del Consell Tècnic si es dóna el supòsit de l'apartat 2.2.
La persona que exerceix la secretaria és assistida per la persona titular de la Direcció General de Coordinació Interdepartamental, que actua amb veu i sense vot.
2.4 Són membres nats del Consell Tècnic les persones titulars de les secretaries generals dels departaments de l'Administració de la Generalitat.
2.5 El president o presidenta del Consell Tècnic pot acordar també l'assistència a les reunions d'alts càrrecs dels departaments o personal directiu d'entitats adscrites o vinculades als departaments, a l'efecte d'assessorar o d'informar sobre assumptes de la seva competència, a proposta de la persona membre del Consell a instància de la qual s'hagi inclòs l'assumpte o els assumptes a l'ordre del dia.
Aquestes persones actuen amb veu i sense vot.
2.6 En cas d'absència de la persona que exerceix la presidència del Consell Tècnic, la substitució correspon a la persona titular de la Secretaria del Govern, la qual ha de designar la persona membre que exerceix la secretaria.
2.7 En cas d'absència de la persona que exerceix la secretaria del Consell Tècnic, aquesta designa la persona membre que exerceix la substitució, i ho ha de comunicar a la presidència.
A manca d'aquesta comunicació, exerceix la substitució la persona que designi la presidència.
Assistència jurídica, suport tècnic i preparació de les reunions
Correspon a la Secretaria del Govern prestar assistència jurídica i suport tècnic al Consell Tècnic i preparar-ne les reunions.
a) Convocar, presidir, obrir, suspendre, reprendre i aixecar les sessions del Consell Tècnic.
b) Dirigir i ordenar les deliberacions i el torn de paraules de les persones membres del Consell Tècnic i altres assistents.
c) Exercir les altres funcions que li atribueix aquest Reglament.
a) Verificar el compliment dels requisits per a la inclusió d'assumptes a l'ordre del dia del Consell Tècnic.
b) Estendre les actes de les sessions, amb el vistiplau de la presidència, donar fe dels acords presos a les sessions del Consell Tècnic i lliurar, si s'escau, les certificacions dels acords.
c) Gestionar, administrar i custodiar la documentació del Consell Tècnic.
d) Exercir les altres funcions que li atribueix aquest Reglament.
6.1 Les persones membres del Consell Tècnic han d'assistir a les seves sessions, tret que excusin l'assistència quan aquesta no els sigui possible.
En aquest cas, poden encomanar la seva representació a una altra persona membre.
6.2 Totes les persones membres del Consell Tècnic han de mantenir el secret sobre les deliberacions i les opinions emeses en les sessions, sens perjudici que informin dels acords adoptats, per tal de fer-los efectius, als càrrecs de l'Administració que correspongui, i que els donin les instruccions adequades per a una millor coordinació i seguiment dels afers examinats pel Consell Tècnic.
El Consell Tècnic pot acordar la creació de grups de treball o comissions temporals per a l'estudi de determinats temes.
8.1 El Consell Tècnic examina i delibera en relació amb les qüestions següents:
a) Els avantprojectes de llei, amb caràcter previ a la seva aprovació per part del Govern com a projectes de llei.
b) Els projectes de disposicions normatives que hagin de ser sotmesos a l'aprovació del Govern, tret dels projectes de decret llei.
c) Els projectes de decret sense contingut normatiu i les propostes d'acord que han de ser aprovats pel Govern, llevat dels supòsits següents, que es poden elevar directament al Govern:
- modificacions pressupostàries, compromisos de despeses pluriennals, operacions financeres i operacions patrimonials, sempre que els proposi el departament competent en aquestes matèries;
- propostes d'acord corresponents a la conflictivitat constitucional.
d) La informació relativa a l'actuació dels departaments que aquests considerin oportú sotmetre a la deliberació del Consell Tècnic.
8.2 En el cas dels avantprojectes de llei i dels projectes de disposicions que hagin de rebre el dictamen de la Comissió Jurídica Assessora, el Consell Tècnic els examina amb caràcter previ a la sol·licitud del dictamen i, un cop emès aquest, els examina novament, si bé només amb relació als aspectes abordats en el dictamen.
8.3 No obstant el que disposen els apartats anteriors, quan es produeixin circumstàncies excepcionals que així ho aconsellin es poden proposar a l'ordre del dia del Govern assumptes que no hagin estat examinats prèviament pel Consell Tècnic, amb el coneixement previ de la presidència d'aquest òrgan i l'informe del Departament competent en matèria d'economia i finances si la proposta té incidència en relació amb les finances públiques.
9.1 La secretaria fa la convocatòria de les reunions del Consell Tècnic, en nom de la presidència.
9.2 El Consell Tècnic es reuneix en sessió ordinària una vegada a la setmana.
9.3 El Consell Tècnic es reuneix en sessió extraordinària a fi de tractar un determinat assumpte per raó d'urgència.
La documentació relativa a les iniciatives sotmeses a deliberació del Consell Tècnic ha d'incloure:
a) Text de l'avantprojecte de llei, del projecte de disposició, del projecte de decret o de la proposta d'acord, informe, estudi o qualsevol altre document objecte de deliberació per part del Consell Tècnic.
b) Fitxa tècnica, que s'ha d'ajustar al model que determini la secretaria, amb els antecedents i objectius de la proposta, les dades més representatives del projecte i una relació de tots els informes i les al·legacions rebuts en la seva tramitació.
c) La documentació de l'expedient que determini el Govern.
d) Tota aquella documentació que consideri d'interès per a la discussió la persona membre a instància de la qual s'hagi incorporat l'assumpte a l'ordre del dia.
Inclusió d'assumptes en l'ordre del dia del Consell Tècnic
11.1 El Govern fixa els requisits documentals per a la inclusió d'assumptes en l'ordre del dia, que en tot cas han de respectar el que disposa l'article 10, i el temps mínim que la documentació ha de romandre a disposició de les persones membres del Consell Tècnic i de les altres persones que aquestes autoritzin.
11.2 El conseller primer o consellera primera, si ha estat nomenat o nomenada, o, altrament, el vicepresident o vicepresidenta del Govern, han de rebre informació de la Secretaria del Govern sobre els projectes de decret elaborats pels departaments, abans que no siguin incorporats a l'ordre del dia del Consell Tècnic.
Mitjà per a la tramesa de la documentació
El mitjà de tramesa de la documentació, en tots els supòsits a què fa referència l'article anterior, és el Sistema de Gestió i Tramitació dels Documents del Govern (SIGOV), tret que raons tècniques circumstancials ho impedeixin.
En aquest últim cas la documentació s'haurà de trametre a l'Oficina del Govern mitjançant els sistemes que en cada cas es determinin.
La secretaria del Govern determina l'estructura formal de l'ordre del dia.
14.1 Un cop oberta la sessió per la presidència, la persona que exerceix la secretaria forma la llista d'assistents i fa constar, si s'escau, les excuses d'assistència i les representacions, si s'han produït, així com les persones presents a la reunió en qualitat d'assistents, i llegeix l'ordre del dia.
14.2 Els punts de l'ordre del dia es tracten seguint la prelació que s'hi estableix, tret que aquesta s'alteri per acord del Consell Tècnic.
14.3 Les iniciatives que hagin quedat pendents s'inclouen en la sessió immediatament posterior.
Les iniciatives que hagin estat retirades no s'hi inclouen, tret que ho demani el Departament proponent.
No pot ser objecte de deliberació o acord cap assumpte que no sigui inclòs a l'ordre del dia, llevat que concorrin raons d'urgència, apreciades per la presidència o per la majoria del Consell Tècnic.
Les persones membres del Consell Tècnic poden individualment fer constar en l'acta el seu parer contrari als acords adoptats, o la reserva del seu parer fins que no disposin de més informació.
El Decret 128/2005, de 21 de juny, pel qual s'aprova el Reglament del Consell Tècnic, i el Decret 148/2007, de 10 de juliol, de modificació de l'anterior.
L'apartat 2 de l'article 4 del Decret 223/2004, de 9 de març, de reestructuració d'òrgans territorials de l'Administració de la Generalitat.
En tot el que no preveu aquest Reglament s'apliquen les disposicions vigents en matèria d'òrgans col·legiats de l'Administració de la Generalitat de Catalunya.
Barcelona, 13 de desembre de 2011